b"\n_START_ARTICLE_\nJames Joseph Sylvester\n_START_SECTION_\n\xc5\xbdivljenje in delo\n_START_PARAGRAPH_\nSylvester se je rodil kot\xc2\xa0\xc2\xbbJames Joseph\xc2\xab, vendar je prevzel priimek\xc2\xa0\xc2\xbbSylvester\xc2\xab, kakor je storil tudi njegov starej\xc5\xa1i brat. Brat se je preselil v ZDA, dr\xc5\xbeavo, kjer so tedaj morali imeti vsi priseljenci ime, srednje ime in priimek._NEWLINE_Leta 1824 je Sylvester za\xc4\x8del \xc5\xa1tudirati na Univerzi v Londonu, kjer je bil De Morganov \xc5\xa1tudent. Kmalu so ga izklju\xc4\x8dili, ker je v refektoriju ukradel no\xc5\xbe, da bi z njim napadel nekega \xc5\xa1tudenta. Nato se je vpisal na Kraljevo ustanovo v Liverpoolu. \xc4\x8ceprav se je izkazal, so ga drugi \xc5\xa1tudenti zaradi judovskega porekla nadlegovali. Zaradi tega je zbe\xc5\xbeal in se s \xc4\x8dolnom odpravil v Dublin, vendar se je kmalu vrnil v Liverpool._NEWLINE_Od leta 1833 je \xc5\xa1tudiral matematiko na Kolid\xc5\xbeu svetega Janeza (St John's College) v Cambridgeu. Zaradi podalj\xc5\xa1ane bolezni je prekinil \xc5\xa1tudij za dve leti. Na cambri\xc5\xa1kem matemati\xc4\x8dnem tripodu je leta 1837 zasedel drugo mesto. Ker je bil Jud, ni diplomiral. Tedaj so morali \xc5\xa1tudentje potrditi svoje odobritve 39-tih dolo\xc4\x8db angle\xc5\xa1ke anglikanske cerkve, kar je Sylvester odklonil. Zaradi istega razloga se ni mogel potegovati za Smithovo nagrado._NEWLINE_V letu 1838 je postal profesor naravoslovja na Univerzitetnem kolid\xc5\xbeu v Londonu (UCL), prvi angle\xc5\xa1ki univerzi brez verske opredelitve. Leta 1841 je diplomiral na Kolid\xc5\xbeu Trinity v Dublinu. Tega leta je za kratek \xc4\x8das od\xc5\xa1el v ZDA, kjer je bil profesor na Univerzi Virginije v Charlottesvilleu, Virginija, vendar se je kmalu vrnil v Anglijo._NEWLINE_V tem \xc4\x8dasu je sodeloval s Cayleyjem in je kot aktuarij skupaj z njim veliko prispeval k teoriji matrik. Florence Nightingale je bila ena od njegovih zasebnih u\xc4\x8denk. Vse do leta 1855 ni pou\xc4\x8deval. Tedaj je za\xc4\x8del pou\xc4\x8devati matematiko na Kraljevi voja\xc5\xa1ki akademiji (RMA) v Woolwichu. Tu se je leta 1869 upokojil, ker je bila obvezna starostna meja za upokojitev 55 let. Woolwi\xc5\xa1ka akademija na za\xc4\x8detku Sylvestru ni hotela pla\xc4\x8dati polne pokojnine. Popustila je \xc5\xa1ele po dalj\xc5\xa1em javnem prerekanju, med katerim je Sylvester predstavil svoj primer \xc4\x8dasopisu The Times._NEWLINE_Ena od Sylvestrovih ljubezni je bilo pesni\xc5\xa1tvo. Bral in prevajal je dela iz izvirnikov v franco\xc5\xa1\xc4\x8dini, nem\xc5\xa1\xc4\x8dini, italijan\xc5\xa1\xc4\x8dini, latin\xc5\xa1\xc4\x8dini in gr\xc5\xa1\xc4\x8dini. Veliko njegovih matemati\xc4\x8dnih \xc4\x8dlankov vsebuje ponazorilne navedke iz klasi\xc4\x8dnega pesni\xc5\xa1tva. Po svoji zgodnji upokojitvi je leta 1870 objavil knjigo Zakoni stihov (The Laws of Verse), v kateri je posku\xc5\xa1al zbrati mno\xc5\xbeico zakonov za prozodijo in pesni\xc5\xa1tvo._NEWLINE_Spet je leta 1877 od\xc5\xa1el v ZDA na novoustanovljeno Univerzo Johnsa Hopkinsa v Baltimoru, Maryland, kjer je bil inavguralni profesor matematike. Njegova pla\xc4\x8da je bila 5000 dolarjev, kar je bilo za tedanji \xc4\x8das veliko. Zahteval je, da so mu jo pla\xc4\x8dali v zlatu. Leta 1878 je za\xc4\x8del objavljati American Journal of Mathematics, drugo matemati\xc4\x8dno revijo v ZDA. Edina tedanja ameri\xc5\xa1ka matemati\xc4\x8dna raziskovalna revija je bila The Analyst, ki je kasneje postala Annals of Mathematics. Revijo The Analyst je \xc5\xa1tiri leta prej 1874 za\xc4\x8del izdajati Joel E. Hendricks v Des Moinesu, Iowa._NEWLINE_Sylvester se je leta 1883 vrnil v Anglijo in postal Savileov profesor geometrije na Univerzi v Oxfordu. To mesto je ohranil do svoje smrti, \xc4\x8deprav je Univerza leta 1892 imenovala nadomestnega profesorja stolice._NEWLINE_\xc5\xa0tudiral je aritmeti\xc4\x8dno funkcijo \xcf\x80(\xce\xbe), \xc5\xa1tevilo pra\xc5\xa1tevil. Znan je po tem, da je vpeljal ogromno matemati\xc4\x8dnih izrazov, kot so na primer\xc2\xa0\xc2\xbbdiskriminanta,\xc2\xa0\xc2\xbbtotientna funkcija\xc2\xab\xc2\xa0za aritmeti\xc4\x8dno Eulerjevo funkcijo \xcf\x86(n) ali\xc2\xa0\xc2\xbbgraf\xc2\xab. Njegovo znanstveno delo je zbrano v \xc5\xa1tirih knjigah.\n_START_SECTION_\nNagrade\n_START_PARAGRAPH_\nKraljeva dru\xc5\xbeba iz Londona mu je leta 1861 za njegove razli\xc4\x8dne razprave in raziskave v matemati\xc4\x8dnih vedah podelila svojo kraljevo medaljo. Leta 1880 mu je podelila Copleyjevo medaljo, najuglednej\xc5\xa1o nagrado za znanstvene dose\xc5\xbeke. Leta 1887 je prejel De Morganovo medaljo Londonskega matemati\xc4\x8dnega dru\xc5\xa1tva._NEWLINE_V njegov spomin je Kraljeva dru\xc5\xbeba leta 1901 za\xc4\x8dela podeljevati Sylvestrovo medaljo za pospe\xc5\xa1evanje matemati\xc4\x8dnih raziskovanj.\n_START_SECTION_\nPoimenovanja\n_START_PARAGRAPH_\nNjemu v \xc4\x8dast se imenuje Sylvester House, eden od \xc5\xa1tudentskih domov na Univerzi Johnsa Hopkinsa._NEWLINE_Na Luni je po njem poimenovan krater - Sylvester (59,3 km)."